钦定古今图书集成/理学汇编/经籍典/第139卷 > 《汉韩婴诗外传三》 > 《烝民 既醉 常棣 七月 敬之》
## 钦定古今图书集成/理学汇编/经籍典/第139卷 > 《汉韩婴诗外传三》 > 《烝民 既醉 常棣 七月 敬之》

孔子燕居，子贡摄齐而前曰：“弟子事夫子有年矣，才
竭而智罢，振于学问，不能复进，请一休焉。”孔子曰：“赐
也欲焉休乎？”曰：“赐欲休于事君。”孔子曰：“《诗》云：‘夙夜匪
懈，以事一人’。为之若此其不易也，若之何其休也？”曰：
“赐欲休于事父。”孔子曰：“《诗》云：‘孝子不匮，永锡尔类’。为
之若此其不易也，如之何其休也？”曰：“赐欲休于事兄”
弟，孔子曰：“《诗》云：‘妻子好合，如鼓瑟琴；兄弟既翕，和乐
且耽’。为之若此其不易也，如之何其休也？”曰：“赐欲休
于畊田”，孔子曰：“《诗》云：‘昼尔于茅，宵尔索绹，亟其乘屋，
其始播百谷’。为之若此其不易也，若之何其休也？”子
贡曰：“君子亦有休乎？”孔子曰：“阖棺兮乃止播耳。不知
其时之易迁兮，此之谓君子所休也”，故学而不已，阖
棺乃止。《诗》曰：“日就月将”，言学者也。